Národná rada Slovenskej republiky

## **VI. volebné obdobie**

Číslo: CRD - 1605/2015

**1703a**

# **S p o l o č n á s p r á v a**

**výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 142/2000 Z. z. o metrológii a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 1703) v druhom čítaní**

Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 142/2000 Z. z. o metrológii a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov **(tlač 1703)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 1939 z 23. septembra 2015 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre hospodárske záležitosti.

Určila zároveň Výbor Národnej rady Slovenskej republiky pre hospodárske záležitosti ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona o rokovacom poriadku Národnej rady Slovenskej republiky).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením č. 683 z 3. novembra 2015.
* Výbor Národnej rady Slovenskej republiky pre hospodárske záležitosti uznesením č. 502 z 5. novembra 2015.

**IV.**

Z uznesení výborov Národnej rady Slovenskej republiky pod bodom III tejto správy vyplývajú nasledovné pozmeňujúce a doplňujúce návrhy:

1. V čl. I, bode 6 § 7 ods. 7 druhej vete sa za slová „ktorých je“ vkladajú slová „tento ostatný referenčný materiál“.

Ide o legislatívno-technickú úpravu; ustanovenie sa spresňuje v záujme jeho zrozumiteľnosti a jednoznačnosti.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, bode 14 § 10 ods. 6 sa slová „náklady spojené so schválením typu ústavu alebo určenej organizácii“ nahrádzajú slovami „ústavu alebo určenej organizácii náklady spojené so schválením typu“.

Ide o legislatívno-technickú úpravu; text sa formulačne upravuje v záujme jeho zrozumiteľnosti a jednoznačnosti.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I bod 27 znie:

„27. V § 16 odsek 3 znie:

„(3) Používateľ určeného meradla je povinný po oprave zabezpečiť prvotné overenie pred opätovným uvedením určeného meradla do používania. Objednávku na prvotné overenie je používateľ určeného meradla povinný podať ústavu, určenej organizácii alebo autorizovanej osobe. Úrad môže povoliť používanie niektorých druhov určených meradiel v čase od skončenia ich opravy do ich overenia, ak ide o meradlo opravené na mieste jeho používania, pričom platnosť povolenia môže byť najviac 21 dní.“.“.

Navrhovaná zmena ustanovenia je z dôvodu zachovania rovnakej analógie s ustanovením § 17 ods. 1 zákona podľa ktorého „Následné overenie je každé overenie, ktoré nasleduje po prvotnom overení. Následné overenie je povinný zabezpečiť používateľ meradla. Objednávku na následné overenie je povinný podať používateľ meradla ústavu, určenej organizácii alebo autorizovanej osobe najmenej 60 dní pred skončením času platnosti overenia a vždy pri zániku platnosti overenia [[§ 15 ods. 6 písm. b) až e)](http://www.epi.sk/zz/2000-142#f2523771)]“, a to z dôvodu zjednotenia povinnosti zabezpečiť výkon prvotného a následného overenia formou objednávky metrologického výkonu overenia u subjektu, ktorý má na to oprávnenie. V druhej vete sa precizuje osoba oprávnená objednať si metrologický výkon, aby sa odstránila prípadná nejednoznačnosť ustanovenia. Takéto znenie korešponduje s ustanovením § 19 ods. 2 písm. c), podľa ktorého podnikateľ alebo iná právnická osoba je povinná predkladať používané určené meradlá na metrologickú kontrolu podľa tohto zákona.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, bode 28 § 16 ods. 8 sa na konci pripája tento text:

„Poznámka pod čiarou k odkazu 3 znie:

„3) Zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov.“.“.

Ide o legislatívno-technickú úpravu; dopĺňa sa precizovaný text poznámky pod čiarou k dotknutému odkazu.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, bode 31 § 19 ods. 2 písm. e) sa slová „alebo kalibrácie“ nahrádzajú slovami „alebo dátumov jeho kalibrácie“.

Ide o legislatívno-technickú úpravu; ustanovenie sa spresňuje v záujme jeho zrozumiteľnosti a jednoznačnosti.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, bode 33 § 19 ods. 4 štvrtej vete sa slová „ako určených meradiel“ nahrádzajú slovami „ako určeného meradla“.

Ide o legislatívno-technickú úpravu; ustanovenie sa terminologicky spresňuje/zjednocuje s ohľadom na znenia § 19 zákone č. 142/2000 Z. z. o metrológii a o zmene a doplnení niektorých zákonov v znení neskorších predpisov.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I bod 38 znie:

„38. V § 24 ods. 1 sa na konci pripája táto veta:

„Ak úrad na základe rozhodnutia žiadateľovi o autorizáciu neudelil autorizáciu na výkon overovania určených meradiel alebo úradného merania, môže žiadateľ podať žiadosť o autorizáciu najskôr po uplynutí 180 dní odo dňa právoplatne vydaného rozhodnutia.“.“.

V predloženej novele v čl. I bode 38. (§ 24 ods. 1) bolo navrhnuté ustanovenie, že v prípade, „ak úrad nerozhodne v stanovenej lehote o autorizácii, má sa autorizácia považovať za udelenú“. Podľa osobitnej časti dôvodovej správy k zákonu sa zavádzal tichý súhlas pri rozhodnutí o autorizácii s odvolaním sa na čl. 13 ods. 4 smernice Európskeho parlamentu a Rady 2006/123/ES z 12. decembra 2006 o službách na vnútornom trhu (tabuľky zhody právneho predpisu s právom Európskej únie). Účelom pozmeňovacieho návrhu je reflektovanie § 23 ods. 1 v spojitosti s § 23 ods. 3 (čl. I bod 37.) predloženej novely, podľa ktorého „je autorizácia udelenie oprávnenia na výkon overovania určených meradiel alebo úradného merania“, pričom „úrad je povinný preveriť, či žiadateľ splnil podmienky na udelenie autorizácie“. Zároveň, navrhované ustanovenie je v súlade s čl. 41 ods. 2 písm. c) Charty základných práv Európskej únie, podľa ktorého je administratíva povinná odôvodniť svoje rozhodnutia.Z hľadiska legislatívno-technického sa navrhovanou zmenou jednoznačne rozlíši osobitná právna úprava (postup pri neudelení autorizácie).

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, bode 47 § 25 ods. 1 písm. b) sa slová „zmeny podmienok sa môžu“ nahrádzajú slovami „zmena podmienok sa môže“.

Ide o legislatívno-technickú úpravu; ustanovenie sa spresňuje s ohľadom na znenie § 25 zákone č. 142/2000 Z. z. o metrológii a o zmene a doplnení niektorých zákonov v znení neskorších predpisov.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I sa vypúšťa bod 52.

Nasledujúce body sa primerane prečíslujú.

Vypustením novelizačného bodu bude zabezpečený súlad s čl. 41 ods. 2 písm. c) Charty základných práv Európskej únie, podľa ktorého je administratíva povinná odôvodniť svoje rozhodnutia, pre oblasť registrácie.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, bode 56 § 29 ods. 2 sa slová „v oblasti a rozsahu“ nahrádzajú slovami „v rozsahu“.

Ide o legislatívno-technickú úpravu; ustanovenie sa spresňuje v kontexte svojho obsahu.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, bode 64 § 34 ods. 2 úvodnej vete sa slová „zakáže uviesť na trh“ nahrádzajú slovami „zakáže uvádzať na trh.

Ide o gramatické spresnenie právneho textu v súlade s Prílohou I bodom 5 smernice Rady 76/211/EHS z 20. januára 1976 o aproximácii právnych predpisov členských štátov týkajúcich sa plnenia určitých spotrebiteľsky balených výrobkov podľa hmotnosti alebo objemu.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, bode 64 § 34 ods. 2 písm. a) a b)sa nad slovo „predpisom,“ vkladá odkaz 11a).

Poznámka pod čiarou k odkazu 11a znie:

„11a) Vyhláška Úradu pre normalizáciu, metrológiu a skúšobníctvo Slovenskej republiky

č. 207/2000 Z. z. o označenom spotrebiteľskom balení v znení neskorších

predpisov.“.

Navrhovanou úpravou sa odkazom na vyhlášku Úradu pre normalizáciu, metrológiu a skúšobníctvo Slovenskej republiky č. 207/2000 Z. z. o označenom spotrebiteľskom balení v znení neskorších predpisov spresňuje všeobecne záväzný právny predpis, a tým sa zabráni právnej neurčitosti, ktorá by mohla vyvolať v praxi nejednotnosť pri aplikovaní zákona, keďže uvedenými ustanoveniami sa ukladajú povinnosti prevádzkovateľovi baliarne, osobe, ktorá nariadila balenie a dovozcovi, ktorý uvádza na trh spotrebiteľské balenie a súčasne, na základe navrhovaných ustanovení je inšpektor oprávnený uložiť sankciu (pozastaviť balenie výrobkov, zakázať uvádzať na trh výrobky). V súlade s princípom právnej istoty podliehajúce súdnej právomoci musia tieto subjekty jednoznačne poznať svoje práva a povinnosti.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I bod 66 znie:

„66. V § 36 ods. 1 úvodnej vete sa slová „do 200 000 Sk“ nahrádzajú slovami „od 200 eur do 10 000 eur“.“.

Pozmeňujúcim návrhom sa v záujme právnej istoty zavádza spodná hranica určeného pokutového rozpätia, ktorou sa zúži priestor pre svojvôľu správneho orgánu.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I bod 68 znie:

„68. § 36 ods. 1 sa za písmeno b) vkladá nové písmeno c), ktoré znie:

„c) nepoužíva ostatné meradlo s dokladom o kalibrácii podľa § 9 ods. 7 alebo používa ostatné meradlo s nevhodným meracím rozsahom na daný účel,“.“.

Ide o legislatívno-technickú úpravu; v ustanovení sa porušenie zákona, za ktoré sa ukladá pokuta spresňuje v súlade s § 9 ods. 7 návrhu zákona a dopĺňa sa, že meradlo musí mať pre daný účel vhodný merací rozsah, čo sa v praxi často nedodržuje. Používatelia v praxi často používajú meradlá s meracími rozsahmi vyššími ako je vhodný merací rozsah a tak dochádza k zvýšeniu nepresnosti pri meraní. Štandardne by sa nameraná hodnota mala nachádzať v dvoch tretinách meracieho rozsahu.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I bod 71 znie:

„71. V § 36 ods. 2 úvodnej vete sa slová „do 1 000 000 Sk“ nahrádzajú slovami „od 200 eur do 50 000 eur“.“.

Odôvodnenie k danému bodu pozmeňujúceho návrhu sa zhoduje s odôvodnením uvedeným v bode 5 tohto pozmeňujúceho návrhu.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, bode 76 § 37 ods. 1 sa na konci bodka nahrádza čiarkou a pripájajú sa slová „slovo „ústavu“ nahrádza slovom „úradu“ a slovo „ústav“ sa nahrádza slovom „úrad“.

Ide o legislatívno-technickú úpravu; v záujme sprehľadnenia navrhovaných úprav sa text dopĺňa úpravou § 37 ods. 1 z novelizačného bodu 11.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I bode 87 prílohe k zákonu č. 142/2000 Z. z. sa vypúšťa bod 3.

Doterajší bod 4 sa označuje ako bod 3.

Ide o legislatívno-technickú úpravu nadväzujúcu na zmenu navrhovanú v bode 7 spoločnej správy.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. III sa slová „1. apríla 2016, okrem ustanovenia čl. I § 23 ods. 2 písm. c) bodu 37“ nahrádzajú slovami „1. apríla 2016 okrem čl. I § 23 ods. 2 písm. c) v bode 37“.

Ide o legislatívno-technickú úpravu; text ustanovenia sa upravuje v súlade so zaužívanými legislatívno-technickými pravidlami.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

**Gestorský výbor odporúča hlasovať o všetkých bodoch spoločnej správy spoločne s odporúčaním schváliť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 142/2000 Z. z. o metrológii a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov

**s c h v á l i ť.**

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením č. 524 z 10. novembra 2015.

Týmto uznesením výbor zároveň poveril spoločného spravodajcu **Viliama Holevu** predložiť na schôdzi Národnej rady Slovenskej republiky návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 10. novembra 2015

Ján **H u d a c k ý, v.r.**

predseda Výboru NR SR

pre hospodárske záležitosti